Les alcaldesses de Godella i Rocafort i l’alcalde de Burjassot es reuneixen amb la Confederació Hidrogràfica del Xúquer per avançar amb la construcció del col·lector
2025-07-24

Les alcaldesses de Godella, Eva Sanchis, i Rocafort, Amparo Sampedro, i l’alcalde de Burjassot, Rafa García, s’han entrevistat aquest matí amb la presidenta de la Confederació Hidrogràfica del Xúquer, Mª Ángeles Ureña, així com amb tècnics de la Conselleria d’Agricultura, per avançar en la consecució del col·lector que arreplega les aigües pluvials de Burjassot, Godella i Rocafort. En concret, en la reunió s’ha sol·licitat a l’entitat la seua col·laboració en l’execució del tram de l’obra que suposa la connexió del Barranc dels Frares i afluent amb el Palmaret Alt en els termes de Burjassot, Godella, Rocafort.

En la reunió, que ha comptat amb l’assessorament tècnic de responsables de totes les entitats, s’ha arribat a la conclusió de continuar avançant en la consecució final de l’objectiu, que és eliminar el risc d’inundacions en les poblacions afectades i al mateix temps, eliminar també el risc d’inundació en les zones d’horta dels municipis, i per açò, la Generalitat Valenciana, a través de la Subdirecció General de Planificació i Infraestructures de la Conselleria d’Agricultura, Medi Ambient, Canvi Climàtic i Desenvolupament Rural, sol·licitarà de forma oficial la col·laboració de l’entitat estatal en l’execució d’aqueix tram del projecte.

Per a l’alcalde de Burjassot, Rafa García, “continuem avançant en la consecució del nostre objectiu final, que és evitar la inundació del barri de Lauri Volpi de Burjassot i el problema amb les aigües fecals. No pararem fins aconseguir el nostre objectiu, que és la construcció d’aquest col·lector que permetrà viure amb normalitat a moltes de les veïnes i dels veïns del nostre municipi. És una obra fonamental i de vital importància per als tres municipis, una obra supramunicipal que ha d’iniciar-se de forma immediata i en la qual han de col·laborar les administracions que tenen competències en la mateixa”.

En aqueixa mateixa línia, l’alcaldessa de Godella, Eva Sanchis, va confiar en la voluntat dels responsables de les administracions competents “de mirar per les persones, més enllà de qualsevol altre tipus d’interés polític o ideològic, ja que a qui se li inunda la casa, el cotxe o l’hort és als veïns i les veïnes, votants del PP, de Compromís, del PSOE,… indistintament; la pluja no pregunta quan entra en la teua casa i el drama el pateixen tots”.